b'\n_START_ARTICLE_\nKorian rautatiesilta (1870)\n_START_PARAGRAPH_\nKorian rautatiesilta on vuonna 1870 valmistunut ter\xc3\xa4ksinen kolmij\xc3\xa4nteinen ristikkosilta entisen Elim\xc3\xa4en kunnan Korialla, nykyisess\xc3\xa4 Kouvolassa. Siltapaikalla Kymijoen ylitt\xc3\xa4\xc3\xa4 nyky\xc3\xa4\xc3\xa4n kolme siltaa: ter\xc3\xa4sbetoninen nykyinen ratasilta vuodelta 1925, maantiesilta vuodelta 1985 ja niiden v\xc3\xa4liss\xc3\xa4 vuonna 1870 valmistunut rautasilta kevyen liikenteen k\xc3\xa4yt\xc3\xb6ss\xc3\xa4._NEWLINE_Liikenneviraston museosiltakokoelmassa siltaa kutsutaan Korian sillaksi, ja Tiehallinnon siltaluettelossa sen nimi on Korian silta (vanha)._NEWLINE_Korian vanha rautasilta valmistui osana Riihim\xc3\xa4ki\xe2\x80\x93Pietari-rataa aikana, jolloin l\xc3\xa4hes kaikki rautatiesillat tehtiin puusta. Pietariin johtaneella radalla oli my\xc3\xb6s toinen rautasilta, Kirkkosaaren k\xc3\xa4\xc3\xa4nt\xc3\xb6silta Viipurissa._NEWLINE_Silta kuuluu Liikenneviraston museosiltoihin ja Korian kaksi rautatiesiltaa muodostavat kohteen, joka kuuluu valtakunnallisesti merkitt\xc3\xa4viin rakennettuihin kulttuuriymp\xc3\xa4rist\xc3\xb6ihin Suomessa.\n_START_SECTION_\nSillan ominaisuudet\n_START_PARAGRAPH_\nSillan kokonaispituus on 118,7 metri\xc3\xa4 ja hy\xc3\xb6tyleveys 4,5 metri\xc3\xa4. Keskiaukon j\xc3\xa4nnev\xc3\xa4li on 63,8 metri\xc3\xa4. Sillan kantavana rakenteena on kaideansas. Keskimm\xc3\xa4iset j\xc3\xa4nne on tehty niin sanotusta englantilaisesta keittoraudasta, jonka valmistusmenetelm\xc3\xa4 kehitettiin vuonna 1784. Keittoraudan hiilipitoisuus on noin 0,1 prosenttia, sille on tyypillist\xc3\xa4 kerroksellinen rakenne, eik\xc3\xa4 se ole kovin tasalaatuista. Keittorauta taotaan tiiviiksi uunista ottamisen j\xc3\xa4lkeen. Korian sillan keskij\xc3\xa4nteen ristikon vinot sauvat on tehty litteist\xc3\xa4 rautasauvoista; j\xc3\xa4nnev\xc3\xa4lin keskell\xc3\xa4 vinosauvat ovat ristikk\xc3\xa4iset ja p\xc3\xa4iss\xc3\xa4 yhdenkertaiset. Pystysauvat jakavat ristikon noin 1,8 metri\xc3\xa4 leveisiin niin sanottuihin nurkkav\xc3\xa4leihin. Ristikon korkeus on noin 6,1 metri\xc3\xa4, ja rata oli kaideansaan yl\xc3\xa4reunan tasolla. Ristikkokannattajien v\xc3\xa4lill\xc3\xa4 oli poikittaispalkit, niiden p\xc3\xa4\xc3\xa4ll\xc3\xa4 pituussuuntaiset hirret ja niiden p\xc3\xa4\xc3\xa4ll\xc3\xa4 rata p\xc3\xb6lkkyineen. P\xc3\xa4\xc3\xa4kannattajien v\xc3\xa4li oli noin 3,5 metri\xc3\xa4, joten sillalle mahtui vain yksi raide. P\xc3\xa4\xc3\xa4j\xc3\xa4nne oli rakenteeltaan ensimm\xc3\xa4inen lajissaan ja j\xc3\xa4i ilmeisesti my\xc3\xb6s ainoaksi. Se on Suomen vanhin rautainen ristikkorakenteinen silta. Keskij\xc3\xa4nne on koottu niittaamalla valmiiksi ja ty\xc3\xb6nnetty paikoilleen. Reunaj\xc3\xa4nteet, joiden pituus on 19,2 metri\xc3\xa4, tehtiin alun perin puusta niin sanottuina Howe-tyyppisin\xc3\xa4 ristikoina, mutta ne korvattiin ter\xc3\xa4sristikoilla jo vuonna 1880._NEWLINE_Sillassa on puinen kansi, joka nyky\xc3\xa4\xc3\xa4n on p\xc3\xa4\xc3\xa4llystetty asfaltilla. Sillan hy\xc3\xb6tyleveys oli kapea 4,5 m, joten siin\xc3\xa4 oli loppuaikoina liikennevalot yksikaistaisuuden takia. Samasta syyst\xc3\xa4 silta korvattiin maantiek\xc3\xa4yt\xc3\xb6ss\xc3\xa4 modernilla kaksikaistaisella Korian maantiesillalla vuonna 1985. Nyky\xc3\xa4\xc3\xa4n vuoden 1870 silta on kevyen liikenteen k\xc3\xa4yt\xc3\xb6ss\xc3\xa4.\n_START_SECTION_\nUusi silta\n_START_PARAGRAPH_\nSillan kantokyky huolestutti rautatiehallitusta, joka pani toimeen vuonna 1922 suunnittelukilpailun uuden ratasillan rakentamiseksi._NEWLINE_Sillan rinnalle rakennettiin toinen ratasilta, joka tuli valmiiksi suunniteltua my\xc3\xb6hemmin ja avattiin liikenteelle virallisesti 23. syyskuuta 1925. Syyn\xc3\xa4 viiv\xc3\xa4stykseen oli keskiholvin telineen sortuminen. Kun kaksiraiteinen kaariholvisilta tuli valmiiksi, tehtiin aikaisemmasta rautatiesillasta maantiesilta vuonna 1926._NEWLINE_Siltoja pommitettiin ankarasti toisessa maailmansodassa, mutta ne eiv\xc3\xa4t k\xc3\xa4rsineet merkitt\xc3\xa4vi\xc3\xa4 vaurioita. Vuoden 1870 sillasta meni lankutuksen l\xc3\xa4pi 500-kiloiseksi arvioitu, suutariksi j\xc3\xa4\xc3\xa4nyt pommi.'